น้ำมันดิบปิดวานนี้ปรับขึ้นรับโอเปกเพิ่มคาดการณ์อุปสงค์น้ำมัน
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (12 พ.ค.) หลังจากกลุ่มประเทศผู้ส่งออกน้ำมัน (OPEC) ได้ปรับเพิ่มคาดการณ์การขยายตัวของอุปสงค์น้ำมันในปีนี้ นอกจากนี้ สัญญาน้ำมันดิบยังได้รับแรงหนุนจากสถานการณ์ตึงเครียดในเยเมน
13 พ.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนมิ.ย.พุ่งขึ้น 1.5 ดอลลาร์ ปิดที่ 60.75 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนมิ.ย.เพิ่มขึ้น 1.95 ดอลลาร์ ปิดที่ 66.86 dollars ดอลลาร์/บาร์เรล
สัญญาน้ำมันดิบดีดตัวขึ้นหลังจากกลุ่มโอเปก (OPEC) ปรับเพิ่มคาดการณ์การขยายตัวของอุปสงค์น้ำมันในปีนี้ ทั้งนี้ โอเปกออกรายงานประจำเดือนพ.ค.คาดการณ์ว่า อุปสงค์น้ำมันจะเพิ่มขึ้น 1.18 ล้านบาร์เรลต่อวัน โดยปรับเพิ่มขึ้น 50,000 บาร์เรลจากที่คาดการณ์ในเดือนที่แล้ว นอกจากนี้ โอเปกยังได้ปรับเพิ่มคาดการณ์อุปสงค์น้ำมันของโอเปกในปีนี้เช่นกัน อย่างไรก็ดี โอเปกคาดว่าการผลิตน้ำมันของโอเปกในปีหน้าจะมากกว่าอุปสงค์ในตลาด
ตลาดน้ำมันนิวยอร์กยังคงได้รับแรงหนุนจากสถานการณ์ตึงเครียดในเยเมน โดยมีรายงานว่าซาอุดิอาระเบียและชาติพันธมิตรเดินหน้าโจมตีทางอากาศต่อฐานทัพและคลังอาวุธของกลุ่มกบฎฮูตีในเมืองซานา ซึ่งเป็นเมืองหลวงของเยเมน เมื่อวานนี้ ซึ่งเกิดขึ้นเพียงไม่กี่ชั่วโมงก่อนที่ข้อตกลงหยุดยิงระยะเวลา 5 วันจะมีผลบังคับใช้ การโจมตีของซาอุดิอาระเบียครั้งล่าสุดนี้ ทำให้ชาวเยเมนจำนวนหลายพันคนในเมืองซานาต้องไร้ที่อยู่
ก่อนหน้านี้ กลุ่มกบฎฮูตี และกองกำลังของชนเผ่าต่างๆที่ภักดีต่อประธานาธิบดีอับดู-รับบู แมนซูร์ ฮาดีของเยเมน ได้เห็นพ้องกันที่จะมีการหยุดยิงเป็นเวลา 5 วันเพื่อให้มีการส่งความช่วยเหลือทางด้านมนุษยธรรมเพื่อบรรเทาทุกข์แก่ผู้ที่ได้รับผลกระทบจากการสู้รบภายในเยเมน
ขณะที่นักลงทุนจับตาดูรายงานสต็อกน้ำมันประจำสัปดาห์ของสหรัฐ ซึ่ง EIA จะเปิดเผยในวันนี้ ส่วนในรายงานก่อนหน้านี้ EIA ระบุว่า สต็อกน้ำมันดิบลดลง 3.9 ล้านบาร์เรล สู่ระดับ 487 ล้านบาร์เรล จากที่นักวิเคราะห์คาดว่าจะเพิ่มขึ้น 1.1 ล้านบาร์เรล